اویان نیوز:
عباس نعیمی
آذربایجانین وارلیغینا، تئوریک باخیمیندان ایکی دؤنه یوگورولوب دیر. بیرینجی دؤنه احمد کسروینین محوریتی ایله یارانان آذری(ایرانین بیر سیاسی واحید یارانما آماجی ایله، بیر دیل، بیر تورپاق، بیر میللت دوشونجه سنی تئوریلشدیرمک اوچون) دیلی فرضیه سی اورتایا قویولان واقت ایدی. بو دوشونجه هیند و اوروپایی دیلچیلری طرفیندن عئلمی دون گئیدیریلدی. بو گونلر طباطبائینین سؤزلری ایله بیر داها گوندمه گلیب دیر. ایکینجیسی، سون زامانلاردا آذربایجانین سیاسی بیر واحید وارلیغینی یوخ سایماق ایله باشلاییب دیر. بو دوشونجه ده، تورک بیرلیگینه گؤره اورتایا قویولوب دیر. ماراقلیسی، ایکی یوگورمهده اؤزلری تورک اولانلارین طرفیندن باشلانیب، آماجلاری ایسه بیرلیک یاراتماق دیر. بیری ایران بیرلیگی آدینا، تورک کیملیگینی پوزماق ایستهییردی، بیری تورک بیرلیگی آدینا آذربایجان وارلیغینی پوزماق ایستهییر!
ایکی گؤروش ده بللی اولمایان بیر قوروملار طرفیندن، بللی اولمایان هدفلر اوچون اولوشدورولور. داها ماراقلیسی، ایکی گؤروشون عئلمی یاناشما ایدعاسیندا اولدوقلاری دیر.
اورتادا اولان مسئله لرین ایکی اوزو واردیر. بیرینجی سی و ایلک باخیشدا نظره گلن؛ بیر کلمهنین اوستونده دارتیشما دیر. سانکی ایکی فرقلی آچیدان باخان بیرلری، بیر مسئلهیه گؤره دانیشیرلار. بو آرادا بیر- بیرلرینین گؤروشلرینین بهیهنیلمهمهگی، آرالاریندا اولان باخیش اوزاقلیقلارینی چوخالدیب، هردن ده بیر-بیرلرینه آتماجا، آتماغا قدر اوزانیر. آنجاق مسئله اوزاندیقدا بیر آیری مسئله اورتایا چیخیر. او دا بو کی بیر میللتین کیملیگینی ساوونان بیرلری، ساوونماق آدینا بیر میللتین کیملیگینین بیر بؤلومونو قارالاماق ایستهییب، سانکی ایندییه دک یوخودو کیمی گؤسترمهیه چالیشیرلار. بو کیملیگلر، بیر- بیرلریندن آیریلماز اولان، آذربایجان کیملیگی ایله تورک کیملیگی دیر.
اولا بیلسین، بیرلری دئسین، آذربایجاندا تکجه تورکلر یوخ بلکه باشقا میللتلردن ده یاشایانلار واردیر. آذربایجانداکی باشقا میللتلر تاریخ بویو آذربایجانین ایچینده یاشاییبلار. تاریخی ندنلره گؤره دونیانین هر یئرینده، آزینلیقدا اولان میللتلر واردیر. بو، دانیلماز بیر گئرچک دیر. بو آزینلیقلار، هئچ بیر باسقی آلتیندا قالمادان، بؤلگهده دیرچلن آشیری سویچولوغا باخمایاراق یاشاماقدادیرلار. بو دوروم تکجه آذربایجانلیلارین ایچینده واردیر (آذربایجاندا سویچولوق آدیندا بیر شئی یوخ دیر). باشقا یئرلرده، پلانلامیش سویچولوق، یؤنلنمیش سویچولوق میللتلرین بیر آرادا یاشاماقلارینا ایمکان وئرمیر. بو دوروما گتیریب چاتدیرما، قونشو میللتلری بؤلگهده یوخ کیمی گؤسترمکدن توتوب، تاریخی یئترسیزلیکلرینی باشقالارین بوینونا ییخماغا قدر چاتیر. آذربایجاندا یاشایان آزینلیقلار چوخ اورهیی گئنیشلیک ایله قارشیلانیرلار. بو اؤزللیک آذربایجانلیلارین اومانیست اولوب، اینسانا یؤنهلی باخیشی و آذربایجانین تورک میللتینین ایچینده مین ایللر بویوندا یوغرولان دوشونجهدن آسیلی دیر. بئله بیر دوشونجه، یئنیک دوشن میللتلرین ایچینده یارانا بیلمز. آذربایجانلیلار، نئچه یوز ایللر سورهلی اولاراق حاکیم اولدوقلاری اوچون، دونیادا باریش ایچینده یاشاماغین سیررینی اینسانلارین بوتونلویونه حؤرمتده گؤروبلر.
بو ایکیسینی بیر- بیریندن آیری گؤرنلرین هدفلری ایکی مسئله اولا بیلر. بیرینجی هدفلری تورکو سیلمک ایله آذربایجانی بوتونلوکله فارسی بیر کیملیگه چئویرمک دیر. بئله بیر یاناشما، ان آزی یوز ایله یاخین دیر چیلخاجاسینا، ایرانین ایچی ایله ائشیگینده فارسلار ایله، هیند و اوروپایی کیملیکلرینی ساوونانلارین طرفیندن سوردورولمهده دیر. بونلار، آذربایجان کیملیگینه ایندییه دک، چوخلو ضربهلر وورماغی باشاریبلار. اونلارین یاراتدیقلاری دلیک- دئشیکلرین یئرلرین دولدورماق بو راحاتلیغا دئییل. دلیک- دئشیکلر یاراندیقلاری اوچون، دولاندان سونرا دا بیر یاماق کیمی قالاجاقلار. بلکه ده بیر یاراکیمی، هردن بیر باش قالدیرماق اوچون، قالاجاقلار.
ایکینجی یاناشما، سون ایللرده اورتایا گلیب دیر. او دا آذربایجانین سیاسی واحیدلیگینی توشلویوب دور. اؤزو ده تورکو ساوونماق آدینا! ایلک باخیشدا اؤزلویونده یاخشی بیر یاناشما نظره گلیر. ندنی ایسه، ایرانین باشا- باشیندا یاییلان تورکلری ساوونماق دیر. ایرانین باشا- باشیندا یاییلان تورکلر، بیر گئرچک دیرلر. اونلاری گؤره بیلمهسک، تورکلرین بیر چوخ منافئعین الدن وئرمیش اولاریق. آنجاق او منافئعی ساوونماق، آذربایجان وارلیغینی یوخ سایماغی ایله اوست-اوسته دوشنده، آذربایجانی باشقا بیر وارلیغا قوربان وئرمک اورتایا گلیر. سانکی ائلهیه بیلمهریک هئچ بیر نهیی قوربان وئرمهدن باشقا بیر نهلری قازانا بیلک. ایراندا اولان تورکلری ساوونماق، واحید بیر سیاسی مرکزه دایانمالی دیر، او دا یوزه یوز آذربایجان اولمالی دیر. نئچه یوز ایللر، آذربایجانا دایانان تورکلر، ایرانین بوتونلویونده اؤزلرینه یئر و کیملیک قازانا بیلیبلر. آذربایجان سیاسی مرکزلیگیندن چیخدیغی واقت، ایراندا اولان تورک کیملیگی دایاناجاق یئرینی الدن وئریب ازیلمه یه باشلاییب دیر. بئله بیر دوروم تکجه تورکلرین یوخ، بلکه دوغرو- دوزگون باخیلسا، بؤلگهده اولان بوتون میللتلرین ضررینه اولوب دیر. آذربایجانلی هر یئری اؤزلرینکی بیلیب، اورالاری گلیشدیرمهیه چابا گؤستریبلر، بو سؤزون قانیتی صفوی دوورو ایله قاجار دوورونده، اؤلکهنین هر یئریندده بازالار، مچیدلر، سارایلار، حاماملار…- ین تیکیلمهسی دیر. ایندی ده وار، ائله بیر اورتام یئنی دوورده یارانماییبدیر.
آذربایجان کیملیگینی پوزان باشقا بیر یئرلی گؤروش ده اولا بیلر. او دا تورکیه یانالی بیر گؤروش دیر. بو گؤروشون ایزلرینی بو گون میللی حرکتده آشکارجاسینا گؤرمک اولور. آذربایجان تورکجهسینی تورکیه تورکجهسی ایله دهییشمک، ها بئله آذربایجان دبلرینین اؤزگهلشمیش تورکیه دبلری ایله دهییشدیرمک بونلاردان ساییلیر. بو گؤروشون نه قدر فایدالی اولوب – اولمادیغینا باخمایاراق، اورتادا اولان دوروم، آذربایجانلیلارین آسیمیله اولماق مجبورتینده اولدوقلارینی گؤستهریر. آذربایجانلیلار آسیمیله اولمالیدیرلار، فارسلار اولماسالار، تورکیه لیلره آسیمیله اولمالی دیرلار. تورکیهیه آسیمیله اولماغین ندنی ایسه تورک کیملیگی پوزونولماماغی دیر دئیه سن!
بیلمیرم ائشیکده نئجه دیر، آنجاق ایچهریده، کسرویچیلر بو آرانین یارانماغیندان، اینانیلماز فایدالانیرلار. اونلارین باشلادیقلاری کیملیگ پوزونتوسونو، آذربایجانی یوخ سایانلار بوتونلشدیریرلر. اورتادا بیر کیملیک قالمیر، اونون اوستونده بوتون آذربایجانلیلار اونا دایاناراق بیرلشسینلر. تأسسوف ایله بو دا تورک – آذربایجان دارتیشمالارینی اورتایا قویان دوشونجه یئیه-لرینین، آذربایجانا گتیردیکلری فایدالاردیر.
ckb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab